|  |  |
| --- | --- |
| Fødevarestyrelsens høringskreds |  |
| 03-06-2014  J.nr.: 2014-29-35-00039/ANG |  |

**Høring om fastsættelse af maksimalt tilladte mængder af visse farvestoffer i visse typer af modnede oste**

**I henhold til forordning 1333/2008 om tilsætningsstoffer, er der stillet forslag om anvendelse af visse farvestoffer i visse typer af modnede oste. Dette sker ved en ændring af forordningens bilag II.**

Forslaget drejer sig om anvendelse af Carminer (E 120), Chlorophyll-kobber-kompleks og chlorophyllin-kobber-kompleks (E 141), Annattoekstrakter (E 160b) og Paprikaekstrakt (E 160c) i visse typer af modnede oste (sage Derby, grøn og rød pesto ost, wasabi ost etc.).

Forslaget forventes afstemt i den Stående Komité for Fødevarekæden og Dyresundhed (SCoFCAH) den 1. juli 2014.

Vedhæftet er Kommissionens seneste forslag. Såfremt Kommissionens endelige dokument (som endnu ikke foreligger) adskiller sig væsentligt fra dette dokument vil der blive foretaget en ny høring.

Fødevarestyrelsen skal bede om eventuelle bemærkninger og kommentarer til forslaget senest **den 17. juni 2014 kl. 12.00 pr. e-mail til hoering@fvst.dk og ang@fvst.dk.**

Om høringsfrister

Fødevarestyrelsen gør opmærksom på, at de fastlagte procedurer for forslag til behandling i Kommissionens komitéer (komitésager)normalt gør det nødvendigt at fastsætte meget stramme tidsfrister for afgivelse af høringssvar.

Forslag til afstemning i komiteprocedure kan ifølge forretningsordenen for Den Stående Komite for Fødevarekæden og Dyresundhed - SCoFCAH – påregnes fremsendt fra Kommissionen to uger før afstemningen. På væsentlige sager skal der fremsendes grundnotat til Folketingets Europaudvalg senest 8 dage forud for afstemningen.

Udarbejdelse og behandling af notater til godkendelse i regeringen indenfor disse frister gør det nødvendigt for Fødevarestyrelsen at fastsætte meget korte høringsfrister for at høringssvarene herefter kan indgå i behandlingen af sagen.

Ofte vil fristen være maksimalt 2 arbejdsdage til afgivelse af høringssvar. Fødevarestyrelsen gør sit yderste for at give høringsparterne så lang høringsfrist som muligt indenfor de givne rammer.

Med venlig hilsen

Annette Grossmann